Ο ΡΟΛΟΣ ΤΩΝ ΜΜΕ ΣΤΗΝ ΚΑΛΥΨΗ ΤΟΥ ΜΕΤΑΝΑΣΤΕΥΤΙΚΟΥ ΦΑΙΝΟΜΕΝΟΥ

ΧΡΙΣΤΟΣ ΧΡΙΣΤΟΦΙΔΗΣ, Γενικός Γραμματέας Ένωσης Συντακτών Κύπρου

Να σας καλωσορίσω κι εγώ εκ μέρους της Ένωσης Συντακτών Κύπρου στην ημερίδα «Πρόσφυγες και ΜΜΕ: Οι άνθρωποι πίσω από τους αριθμούς». Η ΕΣΚ έχει ενσωματώσει στο Καταστατικό της τη Διακήρυξη Αρχών της Διεθνούς Ομοσπονδίας Δημοσιογράφων, η οποία ανάμεσα σε άλλα αναφέρει: «Ο δημοσιογράφος έχει υπόψη του τον κίνδυνο εφαρμογής διακρίσεων από τα ΜΜΕ και κάνει κάθε τι το δυνατό ώστε να αποφεύγει κάθε μορφή διακρίσεων και μείωσης για λόγους φυλής, θρησκείας, εθνικότητας, χρώματος, σεξουαλικού προσανατολισμού, πεποιθήσεων, φύλου, σωματικής διάπλασης, ασθένειας, επαγγέλματος ή κοινωνικής τάξης.» Παρόμοια θέση υπάρχει και στον Κώδικα της Επιτροπής Δημοσιογραφικής Δεοντολογίας, το οποίο επίσης η ΕΣΚ έχει ενσωματώσει στο Καταστατικό της. Το άρθρο 11 του Κώδικα αναφέρει: «Τα ΜΜΕ αποφεύγουν οποιαδήποτε απ’ ευθείας ή άλλη αναφορά εναντίον προσώπου η οποία περιέχει στοιχεία προκατάληψης με βάση τη φυλή, το χρώμα, τη γλώσσα, τη θρησκεία, τις πολιτικές ή άλλες πεποιθήσεις, την εθνική ή κοινωνική προέλευση, την περιουσία, την καταγωγή, την ηλικία, το σεξουαλικό προσανατολισμό ή άλλο καθεστώς, περιλαμβανομένης της φυσικής ή διανοητικής ασθένειας ή αναπηρίας.» Οι αρχές αυτές θα πρέπει να διέπουν την επαγγελματική πρακτική των δημοσιογράφων.

Από τις πιο πάνω γενικές αρχές, οι δημοσιογράφοι πρέπει να διαδραματίσουν τον κοινωνικό τους ρόλο στις συνθήκες που διαμορφώνονται από την παρουσία προσφύγων και μεταναστών στην Κύπρο, να αποθαρρύνουν και να αντιστέκονται σε κάθε απόπειρα καλλιέργειας κλίματος μισαλλοδοξίας, ξενοφοβίας, διακρίσεων και ρατσισμού για λόγους καταγωγής, θρησκείας, γλώσσας, φύλου και πολιτικών και προσωπικών πεποιθήσεων.

Τηρούνται όμως τα πιο πάνω; Όχι βέβαια, και μάλιστα σε αρκετά μεγάλο βαθμό. Η αχρείαστη αναφορά στην εθνικότητα ή άλλου προσωπικού δεδομένου των δραστών εγκληματικών πράξεων, η κατά κόρον αναφορά σε «λαθρομετανάστες», όρο όχι μόνο αδόκιμο αλλά και απονομιμοποιημένο από ΗΕ και ΕΕ (πρόσφατα μάλιστα άκουσα από ραδιοφωνικό κανάλι το αισχρό και χυδαίο «νέα φουρνιά λαθρομεταναστών»), η χρήση στερεοτύπων, γενικεύσεων και απαξιωτικών χαρακτηρισμών με τη δικαιολογία ότι εκφράζουν το λαϊκό αίσθημα, για να αναφέρω μόνο μερικά παραδείγματα, δείχνουν ότι απέχουμε πολύ από τις προαναφερθείσες αρχές. Να παραφράσω λίγο τον τίτλο ημερίδας «Πρόσφυγες και ΜΜΕ: Οι λέξεις πίσω από τους ανθρώπους» και να πω ότι οι λέξεις έχουν σημασία. Είναι σημαντικό να χρησιμοποιείται η ορθή ορολογία ανάλογα με την κατάσταση κάθε ατόμου. Ένα χρήσιμο γλωσσάριο με αυτούς τους ορισμούς εμπεριέχεται στη Χάρτα της Ρώμης, η οποία μαζί με τη Χάρτα της Ειδομένης αποτελούν εξαιρετικά εργαλεία τα οποία μπορούν να βοηθήσουν την καθεμιά και τον καθένα από εμάς και μπορείτε να τα βρείτε στο Διαδίκτυο. Σε περιπτώσεις όπου το καθεστώς ενός τέτοιου ατόμου είναι άγνωστο ή αδιευκρίνιστο μπορεί να χρησιμοποιείται ο όρος μετανάστρια/μετανάστης ή πρόσφυγας. Η χρήση της ορθής ορολογίας καθίσταται ακόμη πιο επιτακτική σήμερα που η επικρατούσα τάση σε αρκετές κυβερνήσεις είναι να ονομάζονται όλες/οι μετανάστριες/ες για να αποφεύγουν τις υποχρεώσεις τους προς αυτούς τους ανθρώπους. Στην ανάγκη μπορεί να ζητηθεί η συμβουλή από εμπειρογνώμονες και στελέχη ΜΚΟ που γνωρίζουν το θέμα.

Σε θέματα που εμπλέκονται πρόσφυγες και μετανάστριες/ες, ακόμη και αν οι εμπλεκόμενοι δεν γνωρίζουν την ελληνική γλώσσα, πρέπει να επιδιώκεται και η καταγραφή των απόψεών τους, ενώ όπου παρουσιάζεται άποψη ξενοφοβικού ή/και ρατσιστικού λόγου, πρέπει να καθίσταται σαφές ποιος, τι και γιατί εκφράζει μια τέτοια άποψη, όπως για παράδειγμα στις πρόσφατες περιπτώσεις στο Ζύγι και το μαχαίρωμα του παιδιού στη Λάρνακα. Θα πρέπει επίσης να διερευνάται επισταμένα γιατί προτιμήθηκε ο συγκεκριμένος χώρος φιλοξενίας ασυνόδευτων παιδιών -όπως και άλλοι αντίστοιχοι χώροι φιλοξενίας προσφύγων- μακριά από μεγάλες κοινότητες. Μήπως επειδή δεν θα βλέπουμε τα παιδιά ή τους πρόσφυγες άρα δεν υπάρχουν; Οι δημοσιογράφοι πρέπει επίσης να αποφεύγουν τη μηχανική και χωρίς κριτική αναπαραγωγή ατεκμηρίωτου λόγου ή προπαγάνδας, όπως για παράδειγμα ότι η άφιξη μεταναστριών/ών ή προσφύγων είναι σχέδιο της Τουρκίας για αλλαγή του δημογραφικού χαρακτήρα της Κύπρου, ή ότι τα δήθεν παχυλά επιδόματα κάνουν την Κύπρο παράδεισο για αυτούς τους ανθρώπους, εκφράσεις οι οποίες τείνουν να προάγουν την ξενοφοβία.

Αυτά προς το παρόν και αν χρειαστεί θα επανέλθω κατά τη διάρκεια της συζήτησης.